יצחק אברג'יל

יצחק אברג'יל (נולד ב-1969) הוא עבריין ישראלי. נחשב לאחד מראשי הפשע המאורגן בישראל, אברג'יל הורשע בעבירות רצח, ניסיון רצח וניהול ארגון פשע.

ילדותו
אברג'יל נולד וגדל בשכונת רסקו בעיר לוד לעולים חדשים ממרוקו - שלום, אלכוהוליסט שחי מקצבת נכות, וג'וג'ו, שעבדה במשק בית. יצחק הוא הצעיר מבין עשרה ילדים, בהם שישה בנים כולל יצחק עצמו, שהפכו גם הם לעבריינים (אחיו מאיר, יעיש, יעקב, אברהם ואלי).

לפי עדותו בבית המשפט, החל משנת 1980, בגיל 11, עסק בגנבות תיקים מכלי רכב, פריצות לבתים וחטיפת תיקים מנשים מבוגרות והחל לצבור רישומים פליליים. בגיל 13 ירה במאבטח שסירב להכניסו למועדון ופצע אותו ברגלו. בגיל 14 פתח תחנת ממכר לסמים. בגיל 15 פתח תחנת ממכר נוספת ובגיל 15 וחצי פתח שתי תחנות נוספות לממכר סמים באילת ובחיפה ובמקביל החל לייבא סמים מהולנד. מרווחי הסמים רכש דירה סמוכה לבית הוריו בטרם מלאו לו 16 שנים ממנה ניהל את עסקיו. בשנת 1984, בהיותו במעצר באגף הנוער באבו כביר, ארגן מרד בתגובה להחלטת מפקד הכלא להחרים סיגריות שהוברחו לכלא. במהלך המרד נפצעו סוהרים רבים.

תקופת מאסרו הראשונה בגין רצח
בשנת 1986, בגיל 17, הורשע אברג'יל לראשונה ברצח. הנרצח יעקב כהן מלוד נחשד על ידי אברג'יל באי העברת חלק מרווחי סחר בסמים. פענוח הרצח התאפשר הודות לעדות של שמעון שטרית, שהפך לעד מדינה והיה חברו הטוב ביותר של אברג'יל, ושנועד להתחתן עם אחותו.

אברג'יל נידון ל-17 שנות מאסר שאותן ריצה במספר בתי כלא. במהלך שהותו בבתי הכלא, הנהיג את האסירים מול מפקדי הכלא, לעיתים תוך ייזום מהומות או תסיסה בקרבם. בהיותו בגיל 18 דקר את קצין הביטחון של כלא באר שבע. במהלך תקופת מאסרו, למרות התנהגותו הקשה ותקופות הבידוד שאליהן נשלח, נעשו מאמצים של בכירים בשב"ס ובעיקר ניסיון של מפקד הכלא שלמה טוויזר לשקמו, והוצמד לו חונך פר"ח אישי שהיה סטודנט לפילוסופיה. אברג'ל החל ללמוד קרוא וכתוב ולאחר מכן החל ללמוד פילוסופיה באוניברסיטה הפתוחה. בתקופת שהותו בכלא, המשיך אברג'יל לנהל את עסקי ההימורים יחד עם שותפיו, אך הצליח לגרום לבכירי שירות בתי הסוהר להאמין ששוקם וזנח את עולם הפשע. בין היתר הרבה לשוחח עם סביבתו על ספרי פילוסופיה שקרא ובהם יצירות של ניטשה ואיין ראנד.

בספטמבר 1994 התחתן עם ליאת קאופמן, בת יחידה למשפחה מרחובות שהכירה את אברג'יל, כשראיינה אותו לצורך עבודת סמינר באוניברסיטה. בעקבות נישואיהם ניתקה משפחת קאופמן קשר עמה.

ב-19 במאי 1997 הוזמן לתוכנית הטלוויזיה "בשידור חי עם דן שילון" בזמן צפיית שיא, וזאת בהמלצת מפקד הכלא טוויזר שהאמין שאברג'יל אכן השתקם. בתוכנית אברג'יל הציג את עצמו כאדם שהתפכח מדרך החיים השגויה שבה חי בעבר. עוד אמר שלאחר שחרורו מהכלא אין סיכוי שיחזור לעולם הפשע, כי הוא אינו רוצה לאכזב את מי שנתן בו אמון. המשדר עורר הד תקשורתי רב ויצר לחץ לשחרור מוקדם. בין היתר התעניין בו חבר הכנסת והשר יוסי שריד, שנפגש עמו והציע לו עזרה בשיקום ובקידום שחרור מהכלא. לימים הודה שריד שאברג'יל הוליך אותו שולל. מנגד בכירים בשב"ס מתחו ביקורת נוקבת על הופעת טוויזר בתוכנית הטלוויזיה כפטרונו של אברג'יל, ועל ההתייצבות הנחרצת לטובת אסיר מסוכן ובעייתי.

בפברואר 1999, בגיל 30, שוחרר מהכלא לאחר שריצה 13 שנות מאסר.

הקמת ארגון הפשע ופעילותו 
חדירתו של אברג'יל לשתי טריטוריות של שני ארגוני פשע במקביל הובילה, להערכת המשטרה, לסדרת רציחות בהיקף חסר תקדים בישראל בין ארגוני הפשע בשנים 2002–2003.
בשנת 2003 פרץ סכסוך בין ארגון הפשע של משפחת אבוטבול מנתניה ושותפיהם - זאב רוזנשטיין והאחים אוחנה מגני תקווה נגד משפחת אברג'יל ושותפיו אז: משפחת גבריאלי, ומשפחת אלפרון, סביב נושא מיחזור פחיות שתיה. בתחילת אותה שנה (2003) במסגרת הסכסוך , נרצח חנניה אוחנה מול מצלמת אבטחה בחנייה בביתו, ביריות אקדח של שני רוכבי אופנוע חבושי קסדות . בתגובה , נרצח במספרה בהוד השרון, חיים שאבי על ידי ירון סנקר בשליחותם של האחים אוחנה לאחר שאלו חשדו ששאבי שהיה פעיל בארגון אברג'יל נטל אף הוא חלק ברצח אחיהם חנניה . יחד עם שאבי נרצח גם הספר תומר שבת החף מפשע. . אירוע הרצח הכפול בוצע לאחר מספר ניסיונות נפל של סנקר להוציא לפועל את הרצח , כשלונות שגררו אחריהם ביקורת חריפה על סנקר מצד האחים אוחנה ועל כך שסנקר לא מספק את ה''סחורה'' . לרוע מזלו של תומר הספר הוא לבש באותו היום חולצה בצבע זהה לזו ששאבי לבש וסנקר שלא רצה להיכשל שוב בביצוע ההוצאה להורג ירה בשניהם .

תפיסתם בשנת 2009 של כל המעורבים במעגל הרציחות מטעם האחים אוחנה עצרה לזמן מה את מסע הרצח.

בשנת 2003 הקים אברג'יל רשת הברחה גדולה של אקסטזי באמסטרדם ובארצות הברית, ביחד עם עודד טוויטו. על פי הערכות המשטרה, הופצו באמצעות הרשת מיליוני כדורי אקסטזי. בשנת 2004 גיבשה המשטרה רשימת נכסים השייכת לארגון אברג'יל הכוללת 37 חברות, 48 דירות ו-56 כלי רכב (שחלקם הגדול מכוניות פאר וכלי שיט).

סכסוכי ארגוני הפשע וניסיונות ההתנקשות ההדדיים 
ביוני 2002 נרצח אחיו הגדול של יצחק, יעקב אברג'יל, שנורה מתחת לביתו ולעיני ילדיו. הוא היה אב לחמישה וסב לשני נכדים.

בשנת 2004 אברג'יל השתלט על החלפנים והשוק האפור באזור תל אביב, לאחר שקיבל הלוואת ענק מאחד החלפנים ובעל מסעדת יוקרה ידוע. בחול המועד פסח באותה שנה, התפרסם שמשטרת ישראל משתפת פעולה עם גופי אכיפה בעולם ומנסה להעמיד את אברג'יל לדין באירופה.

בשנת 2005 בדרכו לביתו בערד, ניסו להתנקש בחייו כאשר ירו על מכוניתו רקטת לאו דרוכה נמצאה במקום. באותה שנה היה מעורב בעסקי הימורים בירושלים, לקראת שחרורו של אלי נעים ("קוסם").

בשנת 2006 המשטרה עצרה חוליית מחסלים מבלארוס שניסתה להתנקש במאיר אברג'יל ובעזרא גבריאלי (המכונה "שוני" - אביה של חברת הכנסת לשעבר, ענבל גבריאלי). בעקבות המעצרים, נחשפו רשתות הימורים אינטרנטיות ואברג'יל נעצר, אך שוחרר.

בשנת 2007 שידרו חדשות ערוץ 2 תמונות ממצלמת ביטחון, בה נראה אברג'יל סופג מכות מאנשי משפחת אלפרון.

הרצח בחוף בת ים 
ב-2008 נעצר אברג'יל בחשד למעורבות ברצח על חוף הים של עוברת האורח מרגריטה לאוטין לעיני בתה הקטנה ובעלה, במסגרת מלחמת כנופיות.

המשטרה קשרה את אברג'יל להזמנת הרצח, וב־2013 עצרה את מוטי חסין, עבריין בכיר בארגונו של אברג'יל, בין היתר בחשד למעורבותו בהזמנת התנקשות זו.

מעצר בהולנד 
ב-7 בספטמבר 2004, נעצר אברג'יל בהולנד עם נחיתתו במדינה, בשדה התעופה, לאחר שהתקבלה בקשת הסגרה מבלגיה בשל חשדות נגדו בגין עבירות סמים. אברג'יל היה עצור במשך שלושה שבועות ולאחר מאבק משפטי של עורך דינו, שרון נהרי, הוכח כי נפלה טעות טכנית בבקשת ההסגרה לבלגיה והשופט ההולנדי שחרר אותו ממעצר. לאחר ששוחרר ממעצר חזר לישראל.

מעצרו, הסגרתו לארצות הברית וחזרתו לישראל
ב-2008 נעצר אברג'יל בחשד לרצח סוחר הסמים הישראלי סמי אטיאס, הלבנת הון, סחר בסמים והשתייכות לארגון פשע. אברג'יל נחשד על ידי המשטרה במקרה רצח נוסף של אסיר ובהלבנת הון בהיקפים גדולים, בין היתר של כספי המעילה בבנק למסחר (בעקבות הסתתרות הקבלן גבי הררי בדירתו של אברג'יל באמסטרדם), וכן בניסיונות חיסול רבים של מתחריו בתחום הסמים וההימורים: בני משפחת אבוטבול, זאב רוזנשטיין ובעלי בריתם. נראה שהמעצר התאפשר עקב הודאות הרוצחים בפרשת הרצח בחוף בת ים.

ב־12 בינואר 2011 הוסגרו יצחק אברג'יל ואחיו מאיר לידי רשויות החוק של ארצות הברית. תוך פרק זמן קצר שוחרר אחיו מאיר ואילו על יצחק הוטלו שמונה וחצי שנים בכלא.

לאחר 10 חודשי מאסר, האחים הגיעו לעסקת טיעון עם רשויות התביעה בארצות הברית, אחיו מאיר שוחרר ותקופת מעצרו קוצרה, כשהמעצר בישראל הוחשב אף הוא כחלק מהעונש.

בשנת 2012 פורסם שנותרו לו שלוש שנות מאסר בלבד ושהוא מבקש לרצותן בישראל מעט לאחר מכן פורסם שמשטרת ישראל עצרה חמישה חברים החשודים בהשתייכות לארגונו של אברג'יל.

באותה שנה פורסם שנעצרה חוליית חיסול בת 5 אנשים מאנשיו.

בשנת 2013 פורסם שמלחמת כנופיות בין משפחת אברג'יל ומשפחת מוסלי שנמשכה 16 חודשים, וניסיונות המשטרה לעוצרה, כללו תשעה מעשי רצח, ונעדר אחד. מאוחר יותר עלה מספר הנרצחים ל-16 ושני נעדרים. הערכת המשטרה הייתה שחלק ממסע הנקמה החל בעקבות היעדרו של ראש הארגון.

ב־30 בינואר 2014 הוחזר לישראל לריצוי יתרת עונשו.

תקופת המאסר בישראל

פרשה 512 
ב־18 במאי 2015, ביצעה המשטרה מעצרים של עשרות עבריינים במסגרת פרשה 512, שנוהלה בידי להב 433.

לדברי המשטרה "עניינה של הפרשה - שורת אירועים וחשדות לביצוע עבירות בישראל ומחוצה לה, בתחומי הפשיעה החמורה והמאורגנת ובהן אלימות וסמים על ידי עשרות חשודים ומעורבים, חלקם מזוהים עם פעילות ארגוני פשיעה".

ב־13 ביולי 2015 הוגש כתב אישום נגד 18 נאשמים, בראשם אברג'יל, שעדיין ריצה את יתרת מאסרו לאחר שהוחזר מארצות הברית, יד ימינו של אברגל יניב בן סימון היחיד שהצליח להימלט מאימת הדין, אך נתפס בנובמבר 2022 בדרום אפריקה.
בין היתר הואשם אברג'יל בניהול ארגון פשע ויצוא ויבוא סמים ברחבי העולם בהיקפי ענק. כמו כן ייחס כתב האישום לחלק מהנאשמים, ביצוע שורה ארוכה של עבירות אלימות חמורות, לרבות ניסיונות רצח ואף רצח, בין היתר של אזרחים חפים מפשע. בשנת 2022 הוא הורשע.

הפיגוע ביהודה הלוי
כתב האישום מציין בפירוט כיצד במסגרת מאבקים בין ארגונו של אברג'יל לארגון הפשיעה של העבריין זאב רוזנשטיין, נרצחו שלושה אזרחים בפיגוע החמור ביותר שבוצע ממניע פלילי במדינת ישראל.

הפיגוע הוגדר בישיבת חירום של צמרת המשטרה על ידי מפכ"ל המשטרה שלמה אהרונישקי כקו פרשת המים בלחימה מול ארגוני הפשיעה במדינת ישראל.

על פי עובדות כתב האישום, אברג'ל פנה לאדם (שהפך לאחר מכן לעד מדינה), אותו אדם הניח מטען בגג ברחוב יהודה הלוי בסוף שנת 2003 ופוצץ עם הגעתו של רוזנשטיין למקום. כאשר אברג'ל הוא היוזם ובעל האינטרס, הוא הכתיב את שיטות הפעולה במטרה לחסל את רוזנשטיין.

ב־24 בנובמבר 2020, הוגש נגד אברג'יל כתב אישום נוסף בעודו במאסר, בגין איומים על התובע במשפטו בפרשה 512.

ההרשעה
ב־16 בנובמבר 2021 הורשע אברג'יל בעבירות הבאות: ניסיון רצח, קשירת קשר לביצוע פשע, רצח שלושה עוברי אורח בניסיון החיסול של זאב רוזנשטיין ובאופן תקדימי הורשע בנוסף בניהול ארגון פשע לפי חוק מאבק בארגוני פשיעה.

בהכרעת דינה התייחסה השופטת גיליה רביד לרמת הקפדנות והתכנון לפרטי פרטים של הפיגוע ביהודה הלוי במילים הבאות "ביוזמת אברג'ל התכנסו בכירי הארגון בבלגיה כדי לקדם את התכנית לחיסול רוזנשטיין ולגייס כספים לביצועה. באותן פגישות סוכם כי אבי רוחן יעביר לעד המדינה שכונה "בומבי" סכום כסף של 50–70 אלף אירו לטובת המבצע. בומבי רכש מה.צ. שכונה "המהנדס" מטען חבלה ולאחר שעמוס פטריק מצא נכס להשכרה בסמוך למקום הפיגוע, הוטמן מטען החבלה בגג צ'ינג' על ידי עופר בוהדנה. לאחר הנחת המטען ובמשך שלושה שבועות עד לפיצוצו, בוצעו תצפיות לעבר הצ'ינג' בהמתנה להגעתו של רוזנשטיין".

במועד הפיצוץ זוהה רוזנשטיין מגיע למקום ואז ניתן האות, מי שלחץ על השלט שהפעיל את המטען היה שלומי ווזאנה לאחר שקיבל דיווח מיוסי לוי (ז'וז'ו) על הגעתו של רוזנשטיין. על התכנון המקדים לפרטי פרטים הוסיפה השופטת "הוכח לפנינו כי מספר ימים לאחר הנחת המטען, נולד הצורך להחליף את הסוללה שחוברה אליו מתוך חשש שהיא התרוקנה. לצורך כך פורק המטען מעל גג הצינג על ידי ווזאנה הועבר לה.צ. לצורך החלפת הסוללה ואחר כך הונח שוב על גג הצינג' באותה דרך ושיטה שבהן הוסר".

בהתייחסה לניהול ארגון הפשע סיכמה השופטת במילותיה את חלקו של אברג'ל בניהול ארגון פשע "הוכח כי הלה עמד בראש הארגון ושלט בו שלטון ללא מיצרין, כאשר על פי יישק דבר. הוא זה שהכווין את פעילות הארגון והגדיר את יעדיו. המוניטין של הארגון היה המוניטין של העומדים בראשו. עוצמתו של אברג'יל, הדומיננטיות שלו, מעמדו, הכבוד שרחשו לו והיותו השליט הבלתי מעורער של הארגון מצאו ביטוי ברור ומובהק בהכרעת הדין".

גזר הדין
ב־28 ביוני 2022 גזר בית המשפט על אברג'יל שלושה מאסרי עולם ועוד 30 שנים בגין העבירות שבהן הורשע במסגרת פרשה 512.

בהחלטה חריגה, קיבל בית המשפט באופן כמעט מלא את דרישות התביעה לאחר שאברג'ל נמנע מלטעון במסגרת הטיעונים לעונש. בית המשפט סיכם את הפיגוע ביהודה הלוי במילים הבאות "מדובר בתוכנית אכזרית שלא הייתה שונה מפיגועי הטרור שהתרחשו באותם ימים, מדובר באחד מהאירועים החמורים שידעה המדינה במלחמות בין ארגוני הפשיעה".

חיים אישיים 
אברג'יל נשוי לליאת, עובדת סוציאלית, אותה הכיר בעת שהגיעה לסיור לימודי בכלא. לזוג חמישה ילדים.

בתרבות 
בתאריכים 28–30 ביוני 2022 שודרה בכאן 11 סדרה תיעודית בשם "תיק 512", בת שלושה פרקים על התיק, שבמרכזה עמד יצחק אברג'יל.

קישורים חיצוניים
 
 איציק אברג'יל - מרוצח לכוכב, באתר YouTube , 12 בינואר 2011
 אמיר זוהר, האסיר מס' 1: למה אברג'ל הוא העבריין המסוכן בתולדות ישראל?, באתר מעריב השבוע, 3 בפברואר 2014
 
 
 
 
 שמעון איפרגן, יצחק אברג'יל: הסוף, באתר מאקו, 30 ביוני 2022
 תיק 512 - מדינת ישראל נגד יצחק אברג'יל - סדרה בערוץ היוטיוב של כאן | תאגיד השידור הישראלי

הערות שוליים

ישראל: פשע מאורגן
מורשעים בעבירות סמים בישראל
מורשעים ברצח בישראל
ישראלים שהוסגרו לארצות הברית
ישראלים שנכלאו מחוץ לישראל
ישראלים שנולדו ב-1969